Tenor uero nostre littere citatorie sigillis nostris sigillate ac etiam sigillo decani christianitatis Diuionensis, cui directa fuit exequenda talis est: Petrus de Sinemuro Eduensis et Bartholomeus de Bosco Cabilonensis ecclesiarum canonici, iudices seu auditores a sede apostolica deputati in causa appelationis que uertitur inter uenerabiles et religiosos uiros abbatem et conuentum monasterii Sancti Stephani Diuionensis, Lingonensis diocesis, ex una parte ac decanum et capitulum capelle ducis Burgundie eiusdem loci de Diuione dicte diocesis ex altera, una cum uenerabili uiro decano Sedelocensi Eduensis diocesis, cum illa clausula, quod si non omnes et cum dilecto sibi in Christo decano christianitatis Diuionensis, salutem in Domino. Cum dicti abbas et conuentus ipsius monasterii nobis presentare intendant quasdam litteras apostolicas, nobis et dicto decano directas, uobis auctoritate qua fungimur in hac parte precipiendo, mandamus quatinus citetis peremptorie coram nobis apud Diuionem, in domo Fratrum Predicatorum dicti loci, ad diem Ueneris post festum Assumptionis Beate Marie Uirginis, si fuerit iuridica, sinautem ad diem sequentem iuridicam, dictos decanum et capitulum dicte capelle, uisuros presentationem dictarum litterarum que ipsa die nobis imminet facienda, si sua crediderint interesse, saluis tamen legitimis excusationibus nostris. Datum Diuioni die Mercurii post festum Beati Petri ad Uincula, anno Domini millesimo trecentesimo, reddite litteras sigillatas.